钦定古今图书集成/明伦汇编/官常典/第379卷 > 《鸿胪少卿壁记》唐·孙逖
## 钦定古今图书集成/明伦汇编/官常典/第379卷 > 《鸿胪少卿壁记》唐·孙逖

鸿胪，汉官。掌蛮夷归义者，致其饔饩，辨其等威。在周
为大行人，在秦为典客，在汉为鸿胪，其属有译官及
郡邸丞长洎。后魏太和十九年，各置少卿两员，掌副
卿事，亦有傅，称亚卿。《书》载“三少，制位或差于伯仲，受
任同归于师长，成务赞礼，择贤而居”，即其义也。帝唐
亮采立政，稽古命官，柔服远人，绥厥有众。肃慎来贺，
渠搜即叙，示之以《干羽》，通之以冠带，允谐是职，岂易
其人。非夫野王之政理，元成之经术，德孺之明识，元
方之令望，则曷由臻兹？兰陵萧公，朝之俊德，触邪秉
宪，人之雅重。草议为郎，入掌王言，出膺方牧，帝咨惟
允，公实来斯。且有黄华之命，适表兼人之美，乃求旧
官守，敷陈代迁，明授任之有章，示名“器之无假。”自《嗣
圣》已后，记于壁焉。